
Către, 

BIROUL PERMANENT AL

CAMEREI DEPUTAŢILOR


Vă înaintăm, alăturat, Raportul comun asupra propunerii legislative pentru modificarea și completarea unor acte normative în domeniul electoral, trimisă Comisiei pentru administraţie publică și amenajarea teritoriului şi Comisiei juridice, de disciplină şi imunităţi pentru dezbatere în fond cu adresa nr. Pl.x 562 din 2 decembrie 2013, înregistrată cu nr. 4c-6/589 din 2 decembrie 2013, respectiv cu nr. 4c-11/1433 din  2 decembrie 2013.

              VICEPREŞEDINTE,                                   VICEPREŞEDINTE,

       Laurențiu NISTOR                                  Ciprian Nicolae NICA

RAPORT COMUN
asupra propunerii legislative pentru modificarea și completarea unor acte normative în domeniul electoral

În conformitate cu prevederile art. 95 din Regulamentul Camerei Deputaţilor, republicat, Comisia pentru administrație publică și amenajarea teritoriului și Comisia juridică, de disciplină şi imunităţi  au fost sesizate spre dezbatere în fond, în procedură obișnuită, cu propunerea legislativă pentru modificarea și completarea unor acte normative în domeniul electoral,  trimisă cu adresa nr. Pl.x 562 din 2 decembrie 2013, înregistrată cu nr. 4c-6/537 din 2 decembrie 2013, respectiv cu nr. 4c-11/1433 din  2 decembrie 2013.
Potrivit prevederilor art.75 din Constituţia României, republicată şi ale art.92 alin.(9) pct.2 din Regulamentul Camerei Deputaţilor, republicat, Camera  Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în ședința din data de 28 noiembrie 2013.
Consiliul Legislativ a avizat favorabil iniţiativa legislativă, conform avizului nr. 668 din 3 iulie 2013.
Guvernul României a transmis un punct de vedere, cu nr. 1953 din 23 octombrie 2013 prin care precizează ca Parlamentul decide asupra oportunității adoptării acestei propuneri legislative.
Propunerea legislativă supusă dezbaterii are ca obiect de reglementare modificarea și completarea Legii nr.3/2000 privind organizarea și desfășurarea referendumului, cu modificările și completările ulterioare, precum și modificarea art.47 alin.(16) din Legea nr.35/2008 pentru alegerea Camerei Deputaților și a Senatului și pentru modificarea și completarea Legii nr.67/2004 pentru alegerea autorităților administrației publice locale, a Legii administrației publice locale nr.215/2001 și a Legii nr.393/2004 privind Statutul aleşilor locali, cu modificările şi completările ulterioare. Prin propunerea legislativă se propune organizarea la nivelul unui colegiu uninominal de deputat sau senator a referendumului pentru consultarea electoratului cu privire la decizia de a renunța la calitatea de deputat sau senator independent sau la cea de membru al grupului parlamentar al partidului care i-a aprobat candidatura pentru funcția de deputat sau senator. De asemenea se propune abrogarea alin.(2) al art.5 din lege și inserarea unui nou capitol care cuprinde prevederi referitoare la referendumul privind consultarea electoratului cu privire la schimbarea statutului politic al unui deputat sau senator.
În conformitate cu prevederile art.61 și art.63 din Regulamentul Camerei Deputaţilor, republicat, membrii Comisiei pentru administrație publică și amenajarea teritoriului au examinat iniţiativa legislativă în şedinţa din 25 martie 2014, iar membrii Comisiei juridice, de disciplină și imunități au examinat inițiativa legislativă în ședința din 26 februarie 2014.
Din numărul total de 24 de  membri ai Comisiei pentru administrație publică și amenajarea teritoriului au participat la şedinţă 20 deputaţi.

Din numărul total de 26 de  membri ai Comisiei juridice, de disciplină şi imunităţi au participat la şedinţă 22 deputaţi.
Cu ocazia dezbaterilor s-a constatat că măsurile propuse prin inițiativa legislativă sunt de natură să aducă atingere dispozițiilor constituționale ale art.69 privind mandatul reprezentativ, rezultatul acestor măsuri putând fi chiar revocarea mandatului parlamentarului în cauză.
În urma dezbaterilor, membrii celor două Comisii au hotărât, cu unanimitate de voturi, respingerea propunerii legislative pentru modificarea și completarea unor acte normative în domeniul electoral.

În raport de obiectul şi conţinutul său, propunerea legislativă face parte din categoria legilor organice.
                     VICEPREŞEDINTE,   


   VICEPREŞEDINTE,

    
           Laurențiu NISTOR  


  Ciprian Nicolae NICA

                     SECRETAR,


  
      SECRETAR,

          Radu BABUȘ 

          Theodor Cătălin NICOLESCU

Expert parlamentar, Nicoleta Toma 





Consilier parlamentar,  Paul.Şerban

